ম্যানবুকার পুরস্কারজয়ী ভারতীয় লেখিকা অরুন্ধতী রায় তার ‘দ্যা ব্রোকেন রিপাবলিক’ বইয়ে একটি প্রশ্ন তুলেছেন- গণতন্ত্রের পরে কী? অতিসাধারণ এই প্রশ্নটি বিংশ শতাব্দীর শেষ দশক থেকে প্রত্যেক শান্তিকামী মানুষের মনে। ৭২ বছরের সমাজতান্ত্রিক সোভিয়েত ইউনিয়ন ভেঙে গেল। বিশ্বব্যাপী গণতন্ত্রবাদীরা (যারা লিবারেলইজমে বিশ্বাসী) অস্ত্রশক্তি প্রয়োগের মাধ্যমে জোর করে ভিন্ন আদর্শবাদী জাতি ও দেশগুলোকে স্বঘোষিত সভ্যতার লেবাস পরাতে গিয়ে রক্ত-মাংস-লাশের বীভৎসতা দেখাচ্ছে। যার ফলে প্রজন্ম পরম্পরায় গণতন্ত্র এখন একটা দানবীয় রূপ নিচ্ছে। ২০১৬ সালে বৈশ্বিক গণতন্ত্র মূল্যবোধ জরিপ একটি স্পষ্ট বার্তা দিয়েছে। জরিপে অংশ নেওয়া ব্যক্তিদের মধ্যে ৬০ বছর বয়সীদের মন্তব্য হচ্ছে, সুন্দর জীবন ব্যবস্থার জন্য গণতন্ত্রই সবচেয়ে ভালো ব্যবস্থা। তবে ৩০ বছরের নিচে যাদের বয়স, তাদের অর্ধেক এ কথা মানতে নারাজ। আমেরিকার প্রায় এক-চতুর্থাংশ তরুণ মনে করে, দেশ চালানোর জন্য গণতন্ত্র একটি বাজে ব্যবস্থা। ইউরোপীয় তরুণদের ১৭ শতাংশ এই মতের সমর্থক। ১৯৯৫ সালেও যেখানে এই মতে বিশ্বাসী তরুণের সংখ্যা ছিল অর্ধেকের কম। জার্মানি, স্পেন, জাপান ও আমেরিকার গড় ৪০ শতাংশ জনগণ মনে করে, একজন শক্তিধর রাষ্ট্রনায়কের সংসদ কিংবা নির্বাচনের স্বচ্ছতা নিয়ে মাথা ঘামানো উচিত নয়। তার উচিত, কঠোরভাবে শাসন চালিয়ে যাওয়া।